Ivica Điko, stočar iz Kotlenica kod Dugopolja, kojemu su Hrvatske šume prvo željele naplatiti kaznu od 100.000 kuna, pa smanjile na 25 tisuća zbog krčenja oputine na njihovu godinama zapuštenom zemljištu, obratio se za pomoć ministru Tomislavu Tolušiću.

– Napisao sam mu – kaže Điko – jedno pismo, jer ja nemam 25.000, a kamoli 100 tisuća kuna. Rekao sam mu za svoj problem s Hrvatskim šumama, da sam krčio šikaru na državnom zemljištu kako bih došao do svoje ograde i blaga od kojeg živim, kao i da ću nastaviti raditi dobro za sebe, svoje susjede i državu. Vidio sam nakon što ste objavili priču da nisam sam, dobio sam silu poziva i pročitao stotine pozitivnih komentara. Iako sam ministru pisao još prije dva tjedna, još nisam od njega dobio nikakav odgovor, ali ni povratnicu preko pošte. Sve nekako računam da još nisam došao na dnevni red, a imao je Tolušić ovaj problem sa susjednim državama.

U međuvremenu je kontaktirao s nadležnima u splitskoj ispostavi Hrvatskih šuma, ali oni su ostali pri svome, odnosno da Điko mora platiti kaznu ili se vide na sudu. Tu mu je besplatnu pravnu pomoć, nakon što je u novinama pročitao tekst, ponudio poznati odvjetnikVladimir Gredelj.

Vlasnika OPG-a iz Kotlenica počela je, međutim, brinuti i jedna druga stvar:

– Od ljudi u stručnoj službi Šumarije čuo sam da su lugari dobili nalog za naplatu kazne od svih stočara koji imaju na korištenje njihovo zemljište a nemaju položeni ispit za korištenje motorne pile. To je još jedan udar administracije na mene i slične.

U utorak smo od Ministarstva poljoprivrede, šumarstva i vodnoga gospodarstva zatražili informaciju hoće li ministar Tolušić reagirati u slučaju Điko i eventualno ga poštedjeti plaćanja kazne, ali do zaključenja ovog izdanja nismo dobili odgovor iz njihove Službe za informiranje.

S njihove strane sve je, što se ove priče tiče, ostalo na neuspjelom pokušaju saniranja štete kroz reagiranje nakon što je objavljen članak u našem listu. Lončiće su "pobrkali" u najmanje dvije stvari, počevši od navoda da se ne radi ni o kakvom protupožarnom putu, što nitko nigdje nije ni ustvrdio, pa do toga da Điko nije pitao za dozvole i da u Hrvatskim šumama nisu ništa znali gotovo osam godina, koliko je on krčio put.

Došli smo i do Jure Smaje, bivšeg šumara zaduženog upravo za područje Kotlenica, koji je na toj dužnosti bio kada je Điko krenuo u pothvat "naoružan" macom, klinom i ručnom bušilicom. Njegove riječi najbolje pobijaju tvrdnje bivšeg mu poslodavca.

– Otkad je Ivica počeo raditi krajem 2006. godine, pa do 2010. kada sam otišao u mirovinu, ja sam bio upoznat sa svime. O tome sam napismeno obavijestio Šumariju. Ako ja nemam to pismeno kod sebe doma, onda ga sigurno imaju dolje u uredu u Splitu. Điku sam redovito obilazio, čak ga ponešto i savjetovao i pomagao, i za mene i moje tadašnje šefove ništa nije bilo sporno u tome što čisti stari kozji put, bolje rečeno oputinu. Još od sredine osamdesetih najavljivalo se da će se tuda probiti pravi put, ali to nikada nije realizirano – rezolutan je Smajo.

Potvrđuje da je Điko samo na jednom mjestu od čitave trase duge 1500 metara pozvao u pomoć bager i ovlaštenog minera. Kaže da će ovo i sve drugo ponoviti sutra pred bilo kime, kao i na sudu.

– Pozivam ove splitske šefove Šuma, Melvana i Taraša da dođu na lice mjesta. Čovjek ništa loše nije napravio, pogotovo za Hrvatske šume. Tu gdje je on krčio nema nikakve šume, to je obična šikara. Ako nije tako kako govorim, onda ću ja platiti svu tu štetu koju je počinio Điko – poručuje bivši kotlenički lugar.